钦定古今图书集成/理学汇编/学行典/第214卷 > 王俊
## 钦定古今图书集成/理学汇编/学行典/第214卷 > 王俊

按《武城县志》：“王俊，性至孝，父宾为顺天府丞，俊随侍
父母，必诚必敬。未几，母曹氏卒于官，俊扶柩归葬，庐
于墓侧，寝苫枕块，朝夕哭奠者三年。有野火自西延
烧，将至庐所，俊望风叩首号泣，须臾反风灭火，地多
草莽，有虎为民害，环庐数十里不敢入，人以为孝感
所致。竟以哀毁逾节成疾，毕丧而归，疾已不可为矣。”
语妻高氏、妾蒋氏曰：“脱我不幸，汝辈年少，善事后人。”
高曰：“烈女不更二夫，如不讳，即从地下！”蒋曰：“君为孝
子，我辈独不能为孝子妇乎？”俊卒，二氏俱缢于柩前，
并奉旨旌表。